Juuni 2012

Juuni 2012, kroonika

2012. aasta juuni algas reedel ja lõppes 30 ööpäeva pärast laupäeval.

1. juuni

 Barbadose kindralkubernerina vannutati ametisse senine kindralkuberneri kohusetäitja Elliot Belgrave.
 Egiptuses aegus 31 aastat riigis kehtinud erakorraline seisukord, mis oli andnud julgeolekujõududele laialdased õigused inimeste kinnipidamiseks ja nende süüasjade menetlemiseks eritribunalides.
 Hondurases alustas tööd korruptsioonivastase võitluse komisjon, mille tegevuse keskmes on korruptsiooni paljastamine ja likvideerimine riigi kohtutes ning politseis. Viieliikmelise komisjoni moodustamise idee pärines president Porfirio Lobolt.
 Venezuelas jõustus uus seadus, millega keelati relvasid ja laskemoona müüvate erafirmade tegevus. Edaspidi saavad riiklikult relvamüügi monopolilt relvi osta ainult selleks autoriseeritud organisatsioonid, peamiselt armee, politsei ja turvafirmad.
 Eesti presidendi Toomas Hendrik Ilvese koosseisuvälise kultuurinõunikuna alustas tööd Jaan Tootsen, kes vahetas sellel ametikohal välja Jaanus Rohumaa.
 Eesti kaitseminister Urmas Reinsalu nimetas maaväe ülemaks kolonel Artur Tiganiku, kes vahetab 20. juulil sellel ametikohal välja kolonel Indrek Sireli.
 Eesti haridus- ja teadusminister Jaak Aaviksoo viibis Soomes Rovaniemis, kus ta promoveeriti Lapi Ülikooli audoktoriks.
 Reformierakonna rahastamisskandaal: Eesti Reformierakonna peasekretär Martin Kukk avaldas ettepaneku moodustada erakonna juurde Tarkade Kogu, kuhu kuuluksid aktiivses poliitikas mitteosalevad, laialdase kogemuse ja teadmistega inimesed, kes võiksid erakonda ja tegevpoliitikuid eri küsimustes nõustada. Tarkade Kogu kandidaatidena pakkus ta välja Meelis Atoneni, Hannes Astoki, Ignar Fjuki ja Valve Kirsipuu.
 Tallinnas alustas tegevust sihtasutuse Lääne-Tallinna Keskhaigla koosseisu kuuluv Haabersti Tervisekeskus ja selle juurde kuuluva uue hooldushaigla esimene korpus, mis rajati endise Väike-Õismäe polikliiniku asemele. Kompleksi avamisel osales ka sotsiaalminister Hanno Pevkur.

2. juuni

 Armeenia president Serž Sargsjan tegi uue valitsuse moodustamise ettepaneku senisele peaministrile Tigran Sargsjanile.
 Birma kaitseminister Hla Min teatas, et tema riik on lõpetanud uuringud tuumaenergia kasutuselevõtmiseks ega ole kunagi kavatsenud välja arendada tuumarelvasid.
 Egiptuses loeti ette ekspresidendi Ḩusnī Mubāraki kohtuotsus. Mubarak tunnistati vastutavaks demonstrantide tapmise eest Araabia kevade rahutuste ajal ja mõisteti eluks ajaks vangi.
 Ghana pealinnas Accras hädamaandumise sooritanud transpordilennuk Boeing 727, mis kuulus firmale Allied Air, tabas Kotoka lennuvälja lähistel maanteel liikunud bussi. Hukkusid kõik 10 bussis viibinud inimest, lennuki neli meeskonnaliiget viga ei saanud.
 Kanadas Toronto kesklinna kaubanduskeskuses Toronto Eaton Centre toimunud tulistamises hukkus üks ja sai vigastada seitse inimest. 
 Lätis Riias toimus geiparaad "Baltic Pride", millel osales umbes 400 inimest. Paraadil osalesid ka mitmete välisriikide suursaadikud ja Läti välisminister Edgars Rinkevičs.
 Saksamaal Hamburgis toimus umbes 3000 osavõtjaga neonatside marss, millega avaldati meelt sallivuse ja multikultuursuse vastu. Marssi ründasid vasakäärmuslased, kahe vastaspoole kokkupõrgetesse pidi sekkuma politsei. Vigastada sai 38 politseinikku, 10 politseiautot sai kannatada. Politsei vahistas 700 meeleavaldajat. Kokku tekitati kahju umbes 1,5 miljoni euro väärtuses.
 Suurbritannias algasid kuninganna Elizabeth II troonile asumise 60. aastapäeva pidustused, mis kestavad kokku neli päeva. Kuninganna ise avas avalike pidustuste sarja osalemisega Epsom Derby ratsavõistlustel.
 Ukrainas astus ametist tagasi Kiievi linnapea Leonid Tšernovetski.
 President Toomas Hendrik Ilves andis seoses kodakondsuse perepäeva tähistamisega Kadriorus üle kodakondsustunnistused enam kui 50 kodakondsuseta perekonnast pärit lapsele.
 Tallinnas Vabaduse väljakul tähistati maailmapäeva, mis keskendus seekord arengumaades elavatele lastele. Maailmapäeva üritused avas välisminister Urmas Paet.

3. juuni

 Ameerika Ühendriikide riigisekretär Hillary Clinton saabus Armeenia pealinna Jerevani, alustades sealt oma ringreisi Kaukaasia riikides.
 Nigeeria suurimas linnas Lagoses kukkus alla lennufirmale Dana Air kuulunud reisilennuk McDonnell Douglas MD-83, mis oli teel Lagosest Abujasse. Lennuk purustas kukkudes trükikoja ja mitu elumaja, hukkus üle 150 inimese.
 Taanis Horsensis algas Euroopa Liidu liikmesriikide põllumajandusministrite kolmepäevane mitteametlik kohtumine, kus osales ka Eesti põllumajandusminister Helir-Valdor Seeder.

4. juuni

 Albaania parlamendis kukkus läbi presidendivalimiste teine katse, sest üles ei seatud ühtegi kandidaati.
 Armeenia ja Aserbaidžaani piiril toimus relvastatud kokkupõrge, mille kutsus väidetavalt esile Aserbaidžaani armee katse tungida Armeenia kontrolli all olevale territooriumile. Tulevahetuses hukkus kolm Armeenia sõdurit.
 Belgias Brüsselis allkirjastasid Uus-Meremaa peaminister John Key ja NATO peasekretär Anders Fogh Rasmussen kahepoolse koostööleppe, mis puudutab valdkondi nagu terrorismivastane võitlus, sõjaline väljaõpe, luurealane koostöö ja abi katastroofide korral.
 Jaapani peaminister Yoshihiko Noda viis sisse muudatused oma valitsuskabinetis, vahetades välja viis ministrit. Tähtsaimatest ministritest kaotas oma koha kaitseminister Naoki Tanaka, uueks kaitseministriks nimetati Satoshi Morimoto.
 Saksamaal Berliinis Neuköllni linnaosas pidas politsei kinni rahvusvaheliselt tagaotsitava Kanada eskordi ja pornomodelli Luka Rocco Magnotta, keda kahtlustatakse 33-aastase Hiinast pärit üliõpilase tapmises Montréalis ning tema käe ja jala saatmises Kanada Liberaalse Partei ja Kanada Konservatiivse Partei peakorteritesse Ottawas.
 Süüria mässulisi sõdureid ühendav Vaba Süüria Armee teatas, et on valitsusvägede korduvate rikkumiste tõttu tühistanud ametlikult kehtiva relvarahu ja asunud ründama enesekaitseks valitsusvägede sõdureid.
 Taanis Kopenhaagenis mõistis kohus terroriakti kavandamises süüdi neli islamiusulist Rootsi kodakondsusega meest. Mehed plaanisid korraldada 2011. aasta alguses rünnaku prohvet Muḩammadi pilapiltide avaldamisega tuntuks saanud ajalehe Jyllands-Posten toimetusele.
 Venemaal Peterburis toimus Euroopa Liidu ja Venemaa tippkohtumine.
 Eestis esitas Põhja ringkonnaprokuratuur Reformierakonda kuuluvatele Rae vallavanemale Veiko Gutmannile ja vallavolikogu keskkonnakomisjoni liikmele Meelis Kasemaale süüdistuse seoses 2007. aastal toimunud detailplaneeringu menetlemisega, mille suhtes olid mõlemal isiklikud varalised huvid.
 Eestis ja mitmetes teistes Läänemere maades algas 23. juunini kestev rahvusvaheline sõjaväeõppus BALTOPS.
 Eesti kultuuriminister Rein Lang alustas neli päeva kestvat ametlikku visiiti Makedoonias, mille raames ta kohtus sealse kultuuriministri ja kultuuriasutuste juhtidega.
 Eesti suursaadik Araabia Ühendemiraatides Andres Pung andis president Khalīfah bin Zāyid Āl Nahayānile üle oma volikirjad.
 Eesti Töötukassa nõukogu tegi valitsusele ettepaneku langetada alates 1. jaanuarist 2013 töötuskindlustuse makse määraks 3 protsenti senise 4,2 protsendi asemel.

5. juuni

 Ameerika Ühendriikide kaitseminister Leon Panetta alustas kahepäevast ametlikku visiiti Indias, mille keskseks kõneluste teemaks on Ameerika Ühendriikide uus Aasia-keskne sõjaline strateegia.
 Ameerika Ühendriikide Wisconsini osariigis toimus rahvahääletus kuberner Scott Walkeri tagasikutsumiseks ametist. Hääletuse surusid läbi peamiselt ametiühingutega seotud poliitilised oponendid, kes protesteerisid Walkeri kava vastu piirata töötajate õigusi kollektiivlepingute sõlmimiseks. Vabariiklasest kuberner võitis hääletuse, tema ametisse jäämist toetas 53,2 protsenti oma hääle andnud Wisconsini elanikest.
 Belgias Brüsselis toimus Euroopa Liidu kõrgetasemeline rohelise majanduse ja ressursisäästlikkuse platvormi kohtumine, kus Eestit esindas keskkonnaminister Keit Pentus.
 Süüria välisministeerium kuulutas riigis soovimatuteks isikuteks 17 diplomaati 10 riigist, lisaks pälvisid Türgi saatkonnas töötanud diplomaadid persona non grata staatuse täies koosseisus. Soovimatute isikute nimekirjas olid ka Ameerika Ühendriikide, Prantsusmaa, Suurbritannia ja Türgi suursaadikud. 
 Türgis İstanbulis algas kahepäevane Maailma Majandusfoorumi nõupidamine. Eestit esindas foorumil välisminister Urmas Paet.
 Venemaa president Vladimir Putin alustas kolmepäevast ametlikku visiiti Hiinas.
 Venemaa Riigiduuma kiitis heaks seaduseelnõu, mis kehtestab senisest suuremad trahvid seaduserikkumiste eest avalikel meeleavaldustel. Samuti määrab seadus senisest rangemalt, kus tohib meeleavaldusi korraldada ja kehtestab mitmeidki muid täiendavaid piiranguid, näiteks keelu varjata meeleavaldustel oma nägu.
 President Toomas Hendrik Ilves alustas kolmepäevast ametlikku visiiti Lätis. President ja teda saatev äridelegatsioon suundusid ametlikule visiidile Edelaraudtee reisirongiga.
 Eestis Tallinnas algas 8. juunini kestnud kõrgetasemeline rahvusvaheline konverents CyCon, mille korraldajaks on NATO Küberkaitsekeskus. Üritusel osales üle 400 küberturbeeksperdi kogu maailmast.
 Eesti Rahva Muuseum ja Tartu Ülikool allkirjastasid koostöölepingu, mille eesmärk on tagada senisest veelgi tihedam koostöö nii teadus- kui ka õppetöö valdkonnas.

6. juuni

 Hiinas Xinjiangi autonoomses piirkonnas Hotani linnas läbi viidud politseireidi ajal toimus seal ebaseaduslikult tegutsenud islamikoolis plahvatus, milles sai vigastada 17 inimest, teiste seas 12 last.
 Luksemburgis toimus Euroopa Liidu justiits- ja siseküsimuste nõukogu istung, kus Eestit esindas siseminister Ken-Marti Vaher.
 Mägi-Karabahhi ja Aserbaidžaani armee vahel toimusid relvastatud kokkupõrked kui Aserbaidžaani sõdurid püüdsid tungida tunnustamata riigi territooriumile. Kokkupõrgetes hukkus üks Mägi-Karabahhi armee allohvitser ja kaks sõdurit sai vigastada. Aserbaidžaani üksused sunniti taanduma oma endistele positsioonidele.
 Süüria president Bashār al-Asad nimetas riigi uueks peaministriks valitseva Araabia Taassünni Sotsialistliku Partei liikme Riyāḑ Farīd Ḩijābi.
 Türgis İstanbulis toimus lääneriikide ja araabia maade välisministrite mitteametlik kohtumine, millel arutati võimalusi Süüria konfliktile lahenduste leidmiseks.
 Türgi kahe suurema erakonna juhid, Õigluse ja Arengu Partei esimees Recep Tayyip Erdoğan ja Vabariikliku Rahvapartei esimees Kemal Kılıçdaroğlu leppisid Ankaras toimunud kohtumisel kokku teekaardis aastakümneid päevakorral olnud kurdi küsimuse lahendamiseks. Sobivate lahenduste väljatöötamiseks otsustati moodustada üks parlamendisisene ja üks parlamendiväline komisjon.
 Eesti Sõjamuuseum avas Viimsis rasketehnika eksponeerimiseks mõeldud angaari. Angaari avamisel osales ka kaitseminister Urmas Reinsalu.
 XII Riigikogu võttis häältega 54:27 vastu elektrituru täieliku avamise seaduse, millega laieneb vaba konkurents elektrienergia ostmisel alates 1. jaanuarist 2013 ka eratarbijatele.
 XII Riigikogu võttis häältega 52:28 vastu gaasivõrgu eraldamise seaduse, millega aktsiaselts Eesti Gaas kohustub hiljemalt 1. jaanuariks 2015 müüma oma gaasivõrgu ettevõttele, mille omanike seas ei ole Eesti turul valitseva mõjuga gaasitootjaid ega -müüjaid.

7. juuni

 Austraalia välisminister Bob Carr viibis ühepäevasel ametlikul visiidil Birmas. Pärast visiiti teatas Carr, et Austraalia tühistab Birma suhtes kehtinud majandussanktsioonid ja kahekordistab Birmale antavat humanitaarabi.
 Egiptuses jõudsid parteid kokkuleppele uut põhiseadust koostava paneeli koosseisus. Varasema islamistide ülekaaluga koosseisu asemel on uus paneel kavandatud laiapõhjalisena, kuhu lisaks poliitikutele on kaasatud ka relvajõudude, politsei, kohtute, ametiühingute ja usuühenduste esindajad.
 Lesotho kuningas Letsie III nimetas riigi uueks peaministriks Tom Thabane. Thabane vannutati ametisse järgmisel päeval, 8. juunil.
 Mali territooriumil asuvas tunnustamata Azawadi riigis Kidali linnas puhkesid relvastatud kokkupõrked kahe tuareegide relvarühmituse, Ansar Dine ja Azawadi Vabastamise Rahvusliku Liikumise vahel.
 Peruu lõunaosas Madre de Diose piirkonnas kuulutati kadunuks turiste vedanud helikopter. Helikopteri pardal oli 14 inimest ja see alustas 6. juuni õhtul lendu Cuscosse, kuid sihtkohta ei jõudnud. Helikopteri rusud leiti laupäeval, 9. juunil; kõik pardal viibinud olid hukkunud.
 Suurbritannia valitsus teatas, et boikoteerib seoses ekspeaminister Julija Tõmošenko kohtlemisega Ukrainas toimuvaid Euroopa meistrivõistlusi jalgpallis.
 Taani parlament seadustas häältega 85:24 samasooliste abielu. Uus seadus jõustus 15. juunil.
 Eestisse saabus kahepäevasele visiidile Euroopa Liidu sõjalise komitee esimees kindral Håkan Syrén, kes külastab oma visiidi raames sõjalisi objekte ning kohtub Kaitseväe juhataja Riho Terrasega.
 Eestis algas Baltimaade kaitseministrite kahepäevane kohtumine, mille keskseks teemaks oli kolme riigi ühine kaitsekoostöö.
 Eesti Panga presidendina alustas tööd Ardo Hansson.
 Eesti Ajaloomuuseumi Maarjamäe lossis toimus Eesti filmitööstuse tulevikuvisioonide teemaline konverents "Eesti film 101".
 Estonian Business Schooli uueks rektoriks valiti senine rektori kohusetäitja Arno Almann, kes vannutatakse ametisse käesoleva aasta 1. septembril.

8. juuni

 Albaania parlamendis kukkus läbi presidendivalimiste kolmas katse, sest taas kord ei esitatud valimistele ühtegi kandidaati.
 Ameerika Ühendriikide võimud avalikustasid lapsporno, selle omamise ja levitamise ning laste seksuaalse ahistamise vastu suunatud operatsiooni Orion tulemused. Operatsiooni käigus vahistati 190 inimest, enamus neist Ameerika Ühendriikides, kuid osa ka Argentinas, Filipiinidel, Hispaanias ja Suurbritannias.
 Elevandiluurannikul Libeeria piiri lähistel asuva Taï küla juures toimunud rünnakus hukkus seitse Nigerist pärit Ühinenud Rahvaste Organisatsiooni rahuvalvesõdurit. Hukkus ka vähemalt kaheksa tsiviilisikut.
 Jaapani peaminister Yoshihiko Noda teatas teleesinemises, et Jaapani majanduse kaitsmiseks on vajalik vähemalt kahe tuumareaktori taaskäivitamine ja Ōi tuumaelektrijaamas on alustatud selleks ettevalmistusi. Pärast Fukushima I AEJ tuumaõnnetust suleti kõik Jaapani 50 tuumareaktorit hooldustöödeks.
 Leedus Vilniuses toimus Baltimaade kultuuriministeeriumite kohtumine, kus allkirjastati kolmepoolne kultuurikoostöö programm aastateks 2012–2014. Eesti delegatsiooni juhtis kohtumisel asekantsler Ragnar Siil.
 Pakistanis Peshawari lähistel korraldati pommirünnak riigiametnikke vedanud bussile. Rünnakus hukkus 18 inimest ja veel 34 inimest sai vigastada.
 Poolas ja Ukrainas algas jalgpalli Euroopa meistrivõistluste finaalturniir.
 Prantsusmaa–Belgia pangandusgrupp Dexia allkirjastas Venemaa pangaga Sberbank lepingu oma Türgi üksuse Denizbanki müügiks. Tehingu väärtuseks oli 3,09 miljardit eurot.
 Eestis Tallinnas algas Maailma Tolliorganisatsiooni infotehnoloogiakonverents. Konverentsi avas välisminister Urmas Paet.
 Eestis Räpina Aianduskoolis toimusid aianduse kutsemeistrivõistlused "Floristaia 2012".
 Eestis esitas Põhja Ringkonnaprokuratuur endisele Paldiski linnapeale Jaan Mölderile süüdistuse omastamises ja usalduse kuritarvitamises. Süüdistuse kohaselt tekitas Mölder 2009. aastal näiliste koondamistega Paldiski linnale kokku kahju 87 628 euro ulatuses.
 Tartus Dorpati konverentsikeskuses algas rahvusvaheline konverents Geenifoorum 2012, mis keskendus seekord geneetilistele assotsiatsiooniuuringutele.

9. juuni

 Afganistanis Kāpīsā provintsis hukkus islamiliikumise Ţālebān korraldatud rünnakus viis ja sai vigastada veel neli Prantsusmaa sõdurit. Mõni tund pärast rünnakut peetud kõnes teatas Prantsusmaa president François Hollande, et alustab oma valimislubaduseks olnud Prantsusmaa vägede väljatoomist Afganistanist juulis 2012.
 Euroala rahandusministrid jõudsid telefonikonverentsil kokkuleppele, et eraldavad vastava palve esitamisel raskustesse sattunud Hispaania pankadele laenudena kuni 100 miljardit eurot. 
 Prantsusmaal lõppesid naiste lahtised meistrivõistlused tennises. Meistriks tuli pälvis Venemaa tennisist Marija Šarapova, kes võitis finaalmängus tulemusega 6-3 6-2 Itaalia tennisisti Sara Erranit.
 Venemaa trükitööstusettevõte Tipografitšeski kompleks Deviz allkirjastas lepingu Eesti trükikodade Uniprint ja Unipress omandamiseks. Uus omanik kavatseb majandusraskustesse sattunud trükikojad ühendada, jättes alles senised kaubamärgid. Tehingu hinda ei avalikustatud.

10. juuni

 Ameerika Ühendriikide Alabama osariigis Auburni linnas University Heightsi elamukompleksis toimus tulistamine, mille tulemusel hukkus kolm ja sai vigastada veel kolm inimest.
 Ameerika Ühendriikides New Yorgis toimus teatriauhindade Tony auhinnagala. Kaheksa auhinda, teiste seas ka parima muusikali auhinna sai muusikal "Once". Parimaks meesnäitlejaks tunnistati James Corden osa eest lavastuses "One Man, Two Guvnors". Parimaks naisnäitlejaks kuulutati Nina Arianda rolli eest lavastuses "Venus In Fur" ("Veenus karusnahas").
 Keenia pealinnast Nairobist läänes kukkus alla helikopter. Hukkusid kõik kopteri pardal viibinud kuus inimest, teiste seas ka riigi sisejulgeolekuminister George Saitoti.
 Nigeerias Biu ja Josi linnades korraldas islamistlik rühmitus Boko Haram pühapäevaste jumalateenistuste ajal rünnakud kahele kirikule. Hukkus vähemalt üks ja sai vigastada veel viiskümmend inimest.
 Prantsusmaal toimus parlamendivalimiste esimene voor, millega täideti 36 kohta 577-kohalises parlamendis. Valimised võitis 29,4 protsendi häälte ja 22 kohaga Sotsialistlik Partei. Valimisaktiivsus oli 57,2 protsenti.
 Taanis Horsensis algas Euroopa Liidu välis- ja Euroopa asjade ministrite kahepäevane kohtumine, kus osales ka Eesti välisminister Urmas Paet.
 Eestis Viljandis toimus Reformierakonna üldkogu.

11. juuni

 Albaania parlamendis toimus presidendivalimiste neljas voor. 73 poolthäälega valis 140-liikmeline parlament uueks presidendiks siseminister Bujar Nishani.
 Iisraelis Yad Vashemi muuseumis rüvetati natsionaalsotsialistliku grafitiga holokausti ohvrite mälestusmärk Õiglaste allee.
 Luksemburgis toimus Euroopa Liidu keskkonnanõukogu istung, kus Eestit esindas keskkonnaminister Keit Pentus. 
 Mehhikos toimus presidendivalimiste viimane teledebatt. 
 Nauru president Sprent Dabwido nimetas oma uue valitsuskabineti koosseisu.
 Prantsusmaal lõppesid meeste lahtised meistrivõistlused tennises. Meistriks tuli Hispaania tennisist Rafael Nadal, kes võitis finaali tulemusega 6-4 6-3 2-6 7-5 Serbia tennisisti Novak Đokovići.
 Rootsis tegutsev Nobeli Sihtasutus, mis vastutab Nobeli auhindade rahalise poole eest, teatas, et vähendab majanduskriisi tõttu tulevaste auhindade suurust 20 protsenti ehk 1,1 miljoni USA dollarini.
 Saksamaa kaitseminister Thomas de Maizière välistas päevalehele taz antud intervjuus igasuguse sõjalise sekkumise Süüria konflikti.
 Venemaal korraldas politsei läbiotsimised mitme poliitilise opositsiooni meeleavalduste organiseerimises süüdistatud isiku kodus. Teiste seas otsiti läbi Aleksei Navalnõi, Sergei Udaltsovi ja Sergei Jašini kodud.
 President Toomas Hendrik Ilves andis üle presidendi noore kultuuritegelase preemia, mille laureaadiks on 2012. aastal ehtekunstnik Tanel Veenre.
 President Toomas Hendrik Ilves nimetas ametisse kaheksa suursaadikut: Lauri Lepikust sai Eesti esindaja NATO juures, Jüri Luik nimetati suursaadikuks Venemaal, Miko Haljas Türgis, Kaja Tael Saksamaal, Arti Hilpus Montenegros, Toomas Kukk Leedus, Toomas Lukk Hiinas ja Gert Antsu suursaadikuks Belgias. Ühtlasi kutsus president tagasi suursaadiku NATO juures Jüri Luige, suursaadikud Venemaal Simmu Tiigi, Saksamaal Mart Laanemäe, Leedus Tiit Naberi ja Hiinas Andres Unga.
 Tapal algas rahvusvaheline sõjaline õppus Saber Strike, mille avas Kaitseväe juhataja brigaadikindral Riho Terras.
 Tartu Ülikoolis algas ülemaailmse kirikuloolaste ühenduse Commission Internationale d'Histoire et d'Etudes du Christianisme (CIHEC) kolmepäevane aastakonverents "Religion and Resistance in Europe from the Middle Ages to 21st Century".

12. juuni

 Burkina Faso parlament andis kohtuliku puutumatuse ja amnestia kõigile riigi ekspresidentidele. 
 Falklandi saarte valitsus kuulutas välja iseseisvusreferendumi, mis leiab aset 2013. aasta esimesel poolel ja peaks tõendama saarte elanike soovi jääda Suurbritannia koosseisu.
 Luksemburgis toimus Euroopa Liidu põllumajandus- ja kalandusnõukogu istung, kus Eestit esindas keskkonnaminister Keit Pentus.
 Lõuna-Aafrika Vabariigi president Jacob Zuma vabastas ametist riigi politseijuhi Bheki Cele, keda süüdistatakse korruptiivsetes kinnisvaratehingutes.
 Poola pealinnas Varssavis puhkesid Poola ja Venemaa jalgpallimatši eel ning järel vägivaldsed kokkupõrked kahe riigi jalgpallifännide vahel. Politsei vahistas vähemalt 120 inimest, vähemalt 10 inimest sai vigastada.
 Saksamaa Schleswig-Holsteini liidumaa parlament valis häältega 37:30 liidumaa uueks peaministriks Sotsiaaldemokraatliku Partei liikme Torsten Albigi.
 Togo pealinnas Lomés puhkesid rahutused, millega protesteeriti valimisseaduse reformi vastu, mis meeleavaldajate sõnul soosib valitsevat parteid. Meeleavaldused muutusid kiiresti vägivaldseks, viisid kokkupõrgeteni politseiga ja kestsid kolm päeva.
 Tuneesia mitmes linnas puhkesid öösel rahutused, mille raames rünnati politseijaoskondi, kohtuhoonet ja kunstigaleriid. Valitsus süüdistas rahutuses salfistidest äärmuslasi ja kehtestas kaheksas piirkonnas, teiste seas ka pealinnas Tunises komandanditunni.
 Türgi peaminister Recep Tayyip Erdoğan avalikustas plaani hakata alates järgmisest õppeaastast pakkuma riiklikes koolides valikulisi kursusi kurdi keeles. Tegemist on ajaloolise plaaniga, sest Türgi Vabariigi eksistentsi kestel on ainsaks lubatud õppekeeleks olnud riiklikes koolides türgi keel.
 Venemaa pealinnas Moskvas toimus kümnete tuhandete osavõtjatega opositsiooni meeleavaldus, kus nõuti uusi, ausaid parlamendivalimisi ja president Vladimir Putini väljavahetamist.
 Eestit külastas Kosovo parlamendi esimees Jakup Krasniq, kes kohtus oma visiidi raames peaminister Andrus Ansipi, välisminister Urmas Paeti ja Riigikogu esimehe Ene Ergmaga.

13. juuni

 Ameerika Ühendriikides Washingtonis algasid India ja Ameerika Ühendriikide välisministrite kõnelused, mis keskendusid kaubandusele ja julgeolekualasele koostööle.
 Birma poliitik Aung San Suu Kyi saabus oma esimesele visiidile Euroopasse pärast 1988. aastat. Esimese riigina külastas ta Šveitsi.
 Soomes Tamperes algas III Soome-Eesti tantsupidu, kus osaleb umbes 5000 tantsijat Eestist, Soomest ja kolmandatest riikidest. Tantsupidu kestab 17. juunini. Tantsupidu külastas ka Eesti president Toomas Hendrik Ilves.
 Tuneesia sõjaväekohus mõistis Saudi Araabias eksiilis elava ekspresident Zayn al-‘Ābidīn bin ‘Alī 2011. aastal toimunud rahvaülestõusu vägivaldse mahasurumiskatse eest tagaselja 20 aastaks vangi.
 Ukraina president Viktor Janukovõtš allkirjastas seaduse, mis keelustab suitsetamise kõigis avalikes kohtades. Seadus jõustub kuus kuud pärast allkirjastamist.
 Eestis Tallinnas Raekoja platsil avati India saatkonna viisaesinduskeskus, tseremooniast võttis osa ka Eesti välisminister Urmas Paet.
 XII Riigikogu võttis vastu uue avaliku teenistuse seaduse, mis muudab avaliku teenistuse korra kaasaegsemaks ning korrastab ametnike palgasüsteemi. Uus seadus jõustub 1. aprillist 2013.

14. juuni

 Ameerika Ühendriikide president Barack Obama avalikustas Ameerika Ühendriikide uue strateegia Musta Aafrika osas, mis keskendub regiooni majanduslikule potentsiaalile.
 Argentina president Cristina Fernández de Kirchner nõudis, et Suurbritannia astuks Argentinaga läbirääkimistesse Falklandi saarte omandiõiguse üle. Briti peaminister David Cameron lükkas Argentina presidendi nõude tagasi.
 Belgias Brüsselis anti üle Euroopa Liidu regionaalarengu auhind Regio Star.
 Kõrgõzstan kehtestas ühepoolse viisavabaduse 44 riigiga, kus sisemajanduse kogutoodang inimese kohta ületab 7000 USA dollarit. Viisavabadus laienes seega ka Eestile, Leedule ja Lätile.
 Läti seim võttis vastu uue pensioniseaduse, millega pensioniiga tõuseb alates 2014. aastast igal aastal mõne kuu võrra, jõudes 2025. aastaks 65. eluaastani.
 Taanis Kopenhaagenis anti üle Euroopa Komisjoni ja Euroopa Patendiameti ühised innovatsiooniauhinnad.
 Transnistria parlamendi esimeheks valiti tagasi astunud Anatoli Kaminski asemel Mihhail Burla.
 Ukraina president Viktor Janukovõtš teatas ajakirjas Time avaldatud intervjuus, et soovib vangistuses viibivale ekspeaminister Julija Tõmošenkole armu anda.
 Ukraina siseministeerium teatas kavast piirata edaspidi kodanike juurdepääsu internetile ja vajadusel muuta selleks kehtivat seadusandlust.
 Eestis sai teatavaks, et Kanada lennukitootja Bombardier on alustanud Eesti riigi ja lennufirma Estonian Airi suhtes kohtumenetlust, nõudes Estonian Airi välja ostmata jäetud lennukite valmistamiseks tehtud kulude hüvitamist.
 Eesti valitsus otsustas, et 2013. aastal Eestisse saabuvaid uusi firma Stadler diiselronge hakkab kuni 2017. aasta lõpuni ainsa operaatorina kasutama riigile kuuluv aktsiaselts Elektriraudtee.

15. juuni

 Ameerika Ühendriikide president Barack Obama teatas muudatustest riigi immigratsioonipoliitikas. Esimese sammuna lõpetatakse lapsena Ameerika Ühendriikidesse saabunud ja seal hariduse omandanud noorte illegaalsete immigrantide deporteerimine.
 Birma poliitik Aung San Suu Kyi saabus visiidile Norrasse, et võtta 16. juunil Oslos vastu talle 1991. aastal määratud Nobeli rahuauhind, mida ta varem ei saanud koduarestis viibimise tõttu vastu võtta.
 Kanadas Edmontonis Alberta Ülikooli kampuses toimus kohaliku aja järgi pärast keskööd tulistamine, milles hukkus kolm inimest ja sai vigastada veel üks inimene. Vahejuhtum leidis aset soomustatud rahaveoki röövimiskatse käigus ja üliõpilased selles kannatada ei saanud.
 Luksemburgis toimus Euroopa Liidu transpordi-, telekommunikatsiooni- ja energeetikanõukogu istung.
 Rahvusvahelise Kriminaalkohtu peaprokurörina vannutati ametisse endine Gambia justiitsminister Fatou Bensouda, kellest sai esimene aafriklane sellel ametikohal.
 Rootsi elektriautode tootja National Electric Vehicle Sweden saavutas kokkuleppe pankrotistunud autofirma Saab Automobile omandamiseks. Tehingu võimalikku maksumust ei avalikustatud.
 Türgi konstitutsioonikohus lõpetas vaidlused president Abdullah Güli ametiaja kestuse ja võimaluse üle uuesti presidendiks kandideerida. Kohus sätestas, et presidendi praegune ametiaeg kestab seitse aastat ja selle lõppedes 2014. aastal on tal võimalus kandideerida samasse ametisse teiseks, viieaastaseks ametiajaks.
 Eesti põllumajandusminister Helir-Valdor Seeder viibis ringsõidul Pärnu maakonnas.
 Tallinna Tehnikaülikoolis algas Baltimaade tehnikaülikoolide ühenduse Baltech ja Põhjamaade tehnikaülikoolide ühenduse Nordtek ühiskonverents, mille avas haridus- ja teadusminister Jaak Aaviksoo.

16. juuni

 Egiptuses algas presidendivalimiste teine voor. Samal päeval teatas riiki valitsev Relvajõudude Ülemnõukogu parlamendi laialisaatmisest, tuginedes varasemale konstitutsioonikohtu otsusele, mis oli kuulutanud parlamendivalimised ebaseaduslikuks.
 Hiina Jiuquani kosmodroomilt startis 335 kilomeetri kaugusel Maast asuvasse Tiangongi kosmoselaborisse kosmosesüstik Shenzhou-9, mille pardal viibinud kolme meeskonnaliikme seas oli ka riigi esimene naiskosmonaut Liu Yang.
 Liibüa valitsus kuulutas osa riigi läänealadest sõjaväestatud tsooniks ja saatis armee sinna korda looma. Otsuse põhjuseks on olnud hõimuüksuste omavahelised relvakokkupõrked, kus ühe nädala jooksul hukkus vähemalt 16 inimest.
 Slovakkias Hurbanovo linnas avas politseinik töövälisel ajal tule mustlasperekonna pihta, tappes kolm inimest ja haavates veel kahte. Pärast kahetunnist vastasseisu politseiga ja enesetapuähvardusi andis ta alla ja vahistati. 
 Somaalias Afgooye linnas rammis enesetaputerrorist lõhkeainega täidetud autoga valitsusvägede baasi väravat. Vastutuse rünnaku eest võttis islamiliikumine aş-Şabāb.
 Türgis Şanlıurfa provintsis toimunud vanglapõlengus hukkus 13 vangi ja veel 5 said vigastusi, mis nõudsid haiglaravi. Põlengu põhjustasid vangid ise, kes süütasid põlema oma voodipesu.

17. juuni

 Kreekas toimusid erakorralised parlamendivalimised. Valimistel saatis suurim edu paremtsentristlikku erakonda Uus Demokraatia, mis kogus 29,7 protsendi valijate toetuse ja 129 kohta 300-liikmelises parlamendis. Paremuselt teise tulemuse sai äärmusvasakpoolsete parteide valimisliit SYRIZA, mis kogus 26,9 protsendi valijate toetuse ja 79 kohta parlamendis.
 Nigeeria põhjaosas Kaduna osariigis toimusid järjekordsed rünnakud kristlike kirikute vastu. Vähemalt kolmele kirikule korraldatud rünnakutes hukkus 36 inimest; toimunu eest võttis vastutuse islamirühmitus Boko Haram.
 Prantsusmaal toimus parlamendivalimiste teine voor. Valimised võitis ülekaalukalt Sotsialistlik Partei, mis saab esialgsetel andmetel 577-liikmelises parlamendis 313–315 kohta.

18. juuni

 Egiptuse Relvajõudude Ülemnõukogu võttis endale laialdased täidesaatvad ja seadusandlikud volitused. Ühtlasi teatas Ülemnõukogu, et uusi parlamendivalimisi ei korraldata enne riigi uue põhiseaduse koostamist. Ülemnõukogu otsused tulid reaktsioonina eelmisel päeval lõppenud presidendivalimistele, mille võitjaks kuulutas ennast Muslimi Vennaskonna kandidaat Muḩammad Mursī.
 Kreekas alustas eelmisel päeval toimunud parlamendivalimised võitnud erakonna Uus Demokraatia esimees Antónis Samarás koalitsioonikõnelusi uue valitsuse moodustamiseks.
 Mehhikos algas maailma juhtivate tööstusriikide grupi G20 kohtumine.
 Saksamaa andis Kanadale välja Hiina vahetusüliõpilase tapmises, tükeldamises ja kehaosade postiga parteide peakontorisse saatmises kahtlustatava modelli Luka Rocco Magnotta, kes vahistati Berliinis 4. juunil.
 Taanis Kopenhaagenis toimus Balti Arengufoorum, kus Eestit esindas peaminister Andrus Ansip.
 Türgis Hakkari provintsis korraldasid Kurdistani Töölispartei võitlejad varahommikul rünnaku Türgi armee positsioonidele; hukkus 8 ja sai vigastada veel 15 Türgi armee sõdurit.
 Türgis Şanlıurfa provintsis toimus vangide rahutuste ajal uus vanglapõleng, mis sai seekord alguse noorte kinnipeetavate plokist. Tulekahju tagajärjel vajasid ravi 14 kinnipeetavat. Eelmine tulekahju samas vanglas toimus 16. juunil.
 Valgevene president Alaksandr Łukašenka vabastas ametist 14 kohtunikku, kelle seas olid ka mitmed opositsiooni tagakiusamise eest Euroopa Komisjoni poolt "musta nimekirja" kantud isikud.

19. juuni

 Ameerika Ühendriigid ja Uus-Meremaa allkirjastasid Washingtonis kaitsealase koostöö laiendamise lepingu.
 Birma opositsioonijuht Aung San Suu Kyi alustas oma Euroopa-ringreisi raames visiiti Suurbritannias.
 Egiptuse ekspresident Ḩusnī Mubārak sai vanglas rabanduse ja toimetati sõjaväehaiglasse, kus ta langes koomasse.
 Euroopa Komisjon avalikustas inimkaubanduse tõkestamise strateegia aastateks 2012–2016.
 Haitil jõustus uus põhiseadus, mis seadustas riigis topeltkodakondsuse.
 Nigeeria võimud kehtestasid sõjaväe ja islamistlike võitlejate jätkuvate kokkupõrgete tõttu Damaturu ja Kaduna linnades komandanditunni. Kokkupõrked järgnesid 17. juunil islamistide poolt kirikutele korraldatud rünnakutele.
 Pakistani ülemkohus otsustas, et peaminister Yousaf Raza Gillani on kohtu korralduste eiramise tõttu kaotanud tagasiulatuvalt alates 26. aprillist oma volitused valitsusjuhina.
 Rumeenia peaminister Victor Ponta astus võitlusse tema vastu ajakirjas Nature esitatud plagiaadisüüdistusega, mille kohaselt on üle poole tema 2003. aasta doktoriväitekirjast kopeeritud teistest töödest. Ponta eitas süüdistusi, nimetas neid poliitiliselt motiveerituks ja leidis, et nende taga võib olla president Traian Băsescu.
 Suurbritannias Londonis asuvasse Ecuadori saatkonda saabus Wikileaksi asutaja Julian Assange, et paluda Ecuadorilt poliitilist varjupaika.
 Eesti XII Riigikogu asendusliikmena alustas tööd Kalev Kallemets, asendades 17. juunil surnud Raivo Järvit, kes oli omakorda välisminister Urmas Paeti asendusliige Riigikogus.
 Eestis valis Rae vallavolikogu tagasi astunud Veigo Gutmanni asemel uueks vallavanemaks Mart Võrklaeva, kelle volitused jõustusid 20. juunil.
 Harju Maakohtus mõistis kohtunik Valeri Lõõnik õigeks kõik niinimetatud maadevahetusprotsessis süüdistatavad eesotsas poliitikute Villu Reiljani ja Ester Tuiksooga. Õigeksmõistva otsuse tingis väidetav menetlusprotsessi rikkumine, sest süüasja menetlemisel kasutati erapooletu kriminalistika eksperdi asemel Kaitsepolitseiameti töötajat. Riigiprokuratuur vaidlustas kohtuniku väite ja lubas esitada otsuse peale apellatsioonkaebuse.

20. juuni

 Ameerika Ühendriikides astus tagasi kaubandusminister John Bryson. Tema kohuseid asus ajutiselt täitma Rebecca Blank.
 Brasiilias kohtusid Prantsusmaa president François Hollande ja Türgi peaminister Recep Tayyip Erdoğan, kes leppisid kokku kahe riigi vahel normaalsete suhete taastamises.
 Egiptuse keskvalimiskomisjon lükkas edasi presidendivalimiste tulemuste avalikustamise.
 Kreekas andis ametivande riigi uus valitsusjuht, erakonna Uus Demokraatia esimees Antónis Samarás.
 Kuveidi konstitutsioonikohus saatis laiali veebruaris valitud parlamendi, tunnistades emiiri dekreedi, mille alusel veebruarikuised parlamendivalimised läbi viidi, põhiseadusega vastuolus olevaks.
 Luksemburgis algas Euroopa Liidu töö-, sotsiaal- ja terviseministrite kolmepäevane kohtumine, kus Eestit esindas sotsiaalminister Hanno Pevkur.
 Lätis astus vastuolude tõttu peaminister Valdis Dombrovskisega tagasi siseminister Gaidis Bērziņš, kes ei olnud nõus juudi kogukonnale totalitaarrežiimide poolt võõrandatud vara hüvitamise kavaga. Peaminister rahuldas siseministri tagasiastumispalve 21. juunil.
 Pakistani president Asif Ali Zardari nimetas eelmisel päeval tagandatud Yousaf Raza Gillani asemel uueks peaministrikandidaadiks senise tekstiilitööstuse ministri Makhdoom Shahabuddini.
 Rumeenia endine peaminister Adrian Năstase sooritas ebaõnnestunud enesetapukatse, tulistades ennast kõrri. Năstase püüdis ennast tappa mõned tunnid pärast seda, kui Rumeenia ülemkohus oli jõusse jätnud talle 1,5 miljoni euro riigi raha kõrvaldamise eest määratud kaheaastase vanglakaristuse. 
 Somaalia ja Somaalimaa võimude esindajad alustasid Suurbritannias esimesi omavahelisi ametlikke kõnelusi ennast iseseisvaks kuulutanud Somaalimaa tuleviku üle.
 Ukraina Ülemraada saatis konstitutsioonikohtule eksperthinnangu andmiseks seaduseelnõu, mis näeb ette võimalused presidendilt, parlamendiliikmetelt ja kohtunikelt kohtuliku puutumatuse võtmiseks.
 President Toomas Hendrik Ilves, proua Evelin Ilves ning haridus- ja teadusminister Jaak Aaviksoo võtsid Kadrioru lossis vastu Eesti parimad kõrgkoolide, gümnaasiumite ja kutsekoolide lõpetajad.
 President Toomas Hendrik Ilves andis Eesti maaväe ülemale Indrek Sirelile brigaadikindrali auastme.

21. juuni

 Afganistani pealinna Kabuli äärelinnas ründasid islamiliikumise Ţālebān võitlejad hilisõhtul Spozhmai hotelli ja võtsid kümneid inimesi pantvangi. Operatsioon islamistide kahjutuks tegemiseks kestis 12 tundi, hukkus viis Ţālebāni võitlejat ja 15 tsiviilisikut, kelle seas olid mitmed hotelli töötajad ja külastajad.
 Ameerika Ühendriikide krediidireitinguagentuur Moody's langetas 15 rahvusvahelise finantsinstitutsiooni krediidireitingut. Teiste seas langesid pankade HSBC, Barclays, Royal Bank of Scotland, Bank of America ja Citigroup reitingud.
 Euroopa Komisjon sai volitused alustada Türgiga läbirääkimisi Türgi kodanikele Euroopa Liidu riikide külastamisel viisavabaduse kehtestamiseks.
 Euroopa Parlamendi rahvusvahelise kaubanduse komisjon hääletas tulemusega 19:12 maha rahvusvahelise kaubandusleppe ACTA jõustamise. Euroopa Parlamendi täiskoosseis hääletab lepingu jõustamise üle 4. juulil.
 Luksemburgis toimus euroala rahandusministrite kohtumine, kus osales ka Eesti rahandusminister Jürgen Ligi.
 Pakistanis Rawalpindis andis kohus välja peaministrikandidaadi Makhdoom Shahabuddini vahistamiskorralduse, süüdistades teda kui endist tervishoiuministrit seotuses illegaalsete ravimite impordiga. Pärast seda nimetas president Asif Ali Zardari uueks peaministrikandidaadiks Raja Pervez Ashrafi.
 Türgi välisminister Ahmet Davutoğlu teatas Prantsusmaa vastu suunatud sanktsioonide tühistamisest. Sanktsioonid olid kehtestatud seoses Prantsusmaa eelmise presidendi Nicolas Sarkozy kavaga kriminaliseerida Prantsusmaal armeenlaste genotsiidi eitamine.
 Venemaal sai teatavaks, et Peterburi linnaduumasse on esitatud seaduseelnõu, mis keelustaks meeleavalduste korraldamise suuremas osas Peterburi kesklinnast. Eelnõus on keeldu põhjendatud "kodanikuõiguste ja -vabaduste kaitsmise" vajadusega.

22. juuni

 Ameerika Ühendriikides Pennsylvanias lõppes süüdimõistva otsusega kaks kõmulist laste ahistamisega seotud kohtuprotsessi. Bellefonte linnas tunnistas kohus 45 poiste ahistamise juhtumis süüdi tuntud jalgpallitreeneri, 68-aastase Jerry Sandusky. Philadelphias tunnistas kohus laste ahistamise juhtumi varjamises süüdi katoliku kiriku praosti William Lynni.
 Egiptuses Kairos algas kümnete tuhandete osavõtjatega meeleavaldus, millel protesteeriti Relvajõudude Ülemnõukogu poolt endale võetud laialdaste seadusandlike ja täidesaatvate volituste vastu.
 Kreeka uus rahandusminister Vassilis Rapanos viidi enne ametivande andmist kõrge palaviku ja minestamise tõttu haiglasse. Samal päeval selgus, et uus peaminister Antónis Samarás vajas kiiret erakorralist silmaoperatsiooni, mistõttu ka tema oli sunnitud tühistama mitmed kõrgetasemelised kohtumised.
 Luksemburgis toimus Euroopa Liidu majandus- ja rahandusnõukogu koosolek, kus Eestit esindas rahandusminister Jürgen Ligi.
 Nigeeria president Goodluck Jonathan vabastas riigi põhjaosas üha kasvava vägivalla tõttu ametist kaitseminister Bello Mohammedi ja oma riikliku julgeoleku nõuniku Owoye Azazi.
 Pakistani parlament kinnitas 211 poolthäälega riigi uueks peaministriks Raja Pervez Ashrafi.
 Paraguay Senat tagandas usaldushääletuse tulemusel häältega 39:4 ametist president Fernando Lugo. Presidendi kohuseid asus täitma asepresident Federico Franco.
 Süüria rannikul Vahemere kohal jäi kell 11.58 kohaliku aja järgi kadunuks Türgi armeele kuulunud F-4 Phantom II tüüpi hävitus-pommituslennuk. Hiljem teatasid Süüria võimud, et lennuk oli tunginud Süüria õhuruumi ja alla tulistatud.
 Tšiili rahvuslik lennufirma LAN Airlines viis lõpule Brasiilia rahvusliku lennufirma TAM Airlines ülevõtmise, mille tulemusel tekkis maailma suuruselt teine lennufirma. Uue firma nimeks sai LATAM Airlines Group ja selle peakorter asub Tšiili pealinnas Santiagos.
 Eestis Tapal toimus rahvusvahelise sõjalise õppuse Sabre Strike pidulik lõpetamine.
 Riigikantselei asutatud Eesti riigijuhtide elu ja tegevuse uurimise teise stipendiumi suuruses 15 000 eurot pälvis ajaloolane Indrek Paavle, kes kasutab seda 2014. aastal valmiva Otto Tiefi biograafia koostamiseks. Varem, 2008. aastal on sama stipendiumi riigivanem August Rei eluloo koostamiseks saanud ajaloolane Jüri Ant.

23. juuni

 Horvaatias Zagrebi–Spliti maanteel, 230 kilomeetrit Zagrebist lõuna pool toimus kohaliku aja järgi kell 2 öösel õnnetus bussiga, mis sõitis maantee turvatõkkesse ja kaldus kokkupõrke mõjul küljeli. Bussis oli üle 40 reisija, kellest 8 hukkus õnnetuses ja paljud vajasid haiglaravi.
 Kanadas Ontario provintsis Elliot Lake'i linnas varises sisse suure ostukeskuse Algo Centre Mall katus. Kardetavasti hukkus varingus üks inimene ja veel üks jäi rusude alla lõksu, kuid hoone äärmise ebastabiilsuse tõttu ei saadud päästeoperatsiooni ei samal ega järgmisel päeval alustada.
 Kreeka uus valitsus esitas ettepaneku taotleda Kreeka riigieelarve tasakaalu viimiseks täiendavalt kaks aastat ajapikendust, et säästa kreeklasi edasistest palkade ja pensionite kärbetest. Uue kava kohaselt jõuaks Kreeka riigieelarve tasakaalu 2016. aastal.
 Paraguays eelmisel päeval toimunud võimuvahetus pälvis laialdase kriitika teiste Lõuna-Ameerika riikide seas. Argentina, Brasiilia ja Uruguay kutsusid oma suursaadikud koju konsultatsioonidele. Argentina president Cristina Fernández de Kirchner nimetas toimunut riigipöördeks. Ecuadori ja Venezuela võimud teatasid, et keelduvad riigi uut presidenti ja tema valitsuskabinetti tunnustamast.
 Eestis tähistati võidupüha. Võidupüha paraad toimus sel aastal Pärnus.

24. juuni

 Egiptuse presidendivalimiste keskvalimiskomisjon tegi teatavaks valimistulemused, kuulutades presidendivalimiste teise vooru võitjaks 51,23% valijate toetuse kogunud Muslimi Vennaskonna kandidaadi Muḩammad Mursī.
 Mehhikos Guerrero osariigis sõitis teelt välja jõeorgu Buenavista de Cuellari linna poliitilisi aktiviste viinud buss. Õnnetuses hukkus 26 ja sai vigastada veel üle 20 inimese.
 Paapua Uus-Guineas algasid kaks nädalat kestvad parlamendivalimised.
 Paraguay tagandatud president Fernando Lugo nimetas avalikus esinemises oma umbusaldamist "parlamentaarseks riigipöördeks" ja lubas ühineda oma poolehoidjate rahumeelsete meeleavaldustega enda ametisse ennistamise toetuseks.
 Saudi Araabia võimud teatasid, et lubavad esmakordselt riigi ajaloos 2012. aasta suveolümpiamängudel osaleda ka naissportlastel.
 Tuneesia valitsus otsustas Liibüale kohtumõistmiseks välja anda Liibüa ekspeaministri, 70-aastase Al-Baghdādī 'Alī al-Maḩmūdī. Tuneesia president Al-Munşif al-Marzūqī teatas, et peab otsust ebaseaduslikult ning kinnitas, et see langetati temaga konsulteerimata.
 Türgi kutsus seoses 22. juunil aset leidnud vahejuhtumiga, kus Süüria tulistas alla Türgi sõjaväele kuulunud lennuki F-4 Phantom II, NATO põhikirja neljandale artiklile viidates kokku NATO liikmesriikide nõupidamise, et arutada võimalikku vastureaktsiooni. Türgi väitel tulistati lennuk alla rahvusvahelises õhuruumis, sel ajal kui Süüria väidetel viibis lennuk allatulistamise ajal Süüria õhuruumis.
 Venemaal Novosibirskis tegi kohaliku aja järgi kella 6 paiku hommikul hädamaandumise lennufirmale VIM-Avia kuulunud reisilennuk Boeing 757, mis oli teel Jekaterinburgist Hanoisse ja mille pardal oli 174 inimest. Inimesed kannatada ei saanud.

25. juuni

 Ameerika Ühendriikide Ülemkohus tunnistas Arizona osariigis alates 2011. aastast kehtiva illegaalsete immigrantide vastase seaduse mitmed osad föderaalseadustega vastuolus olevaks. Tühistati sätted, mis nõudsid immigrantidelt oma staatust tõendava dokumendi kaasas kandmist, keelustasid dokumentideta tööliste palkamise ja võimaldasid politseil inimesi kinni pidada lihtsalt kahtluse põhjal, et nad võivad riigis viibida ebaseaduslikult.
 Kreeka rahandusminister Vassilis Rapanos astus halvale tervisele viidates ametist tagasi, jõudmata anda isegi ametivannet.
 Küpros kinnitas kavatsust taotleda teistelt euroala liikmesriikidelt laenu oma pankade rekapitaliseerimiseks, mis on saanud tugevalt kannatada Kreeka majanduskriisi tõttu.
 Luksemburgis toimus Euroopa Liidu välisasjade nõukogu istung ja Euroopa Liidu välisministrite kohtumine Pärsia Lahe Koostöönõukogu liikmesriikide välisministritega.
 Mehhiko pealinna México lennuväljal lasti maha kolm föderaalpolitsei ametnikku, kes olid saadetud kinni pidama oletatavat narkokurjategijat.
 Ukrainas Harkivis lükkas kohus seoses jalgpalli Euroopa meistrivõistlustega 10. juulini edasi kohtuprotsessi ekspeaminister Julija Tõmošenko üle. Vanglakaristust kandva Tõmošenko teine kohtuprotsess puudutab tema väidetavat maksudest kõrvalehoidmist.
 Venemaa president Vladimir Putin saabus ametlikule visiidile Iisraeli, alustades sealt ringsõitu Lähis-Ida riikides.
 Venemaa Jalgpalliliidu president Sergei Furssenko teatas oma tagasiastumisest. Furssenko otsust on seostatud Venemaa jalgpallikoondise kesise esinemisega 2012. aasta Euroopa meistrivõistlustel jalgpallis.
 Eestisse saabus kahepäevasele ametlikule visiidile Ukraina Ülemraada esimees Volodõmõr Lõtvõn, kes kohtus siin XII Riigikogu esimehe Ene Ergma ja peaministri Andrus Ansipiga.
 Eesti kultuuriminister Rein Lang alustas kahepäevast ametlikku visiiti Austrias Tirooli liidumaal, et arutada kahepoolse kultuurikoostöö tihendamist.
 Tallinna linnapea Edgar Savisaar alustas kolmepäevast visiiti Moskvas.
 Eesti Reformierakond esitas kohtusse hagi ajalehe Äripäev vastu, süüdistades viimast valeandmete avaldamiseks. Äripäev väitis maikuus ilmunud artiklis, et erakonna toetajate seas on salapärane investor, kes varjab end Šveitsi pangas asuva konto taha.

26. juuni

 Belgias Brüsselis Türgi algatusel aset leidnud NATO nõupidamisel mõisteti teravalt hukka Türgi sõjaväelennuki allatulistamine 22. juunil Süüria õhutõrje poolt.
 Euroopa Ülemkogu alaline eesistuja Herman Van Rompuy avalikustas Euroopa majandus- ja rahandusintegratsiooni 10-aastase strateegia. Selle üheks põhipunktiks on keskse rahandusautoriteedi loomine, millel oleks ülimuslikud õigused ka liikmesriikide eelarvepoliitika suhtes.
 Indias astus ametist tagasi rahandusminister Pranab Mukherjee, tema kohuseid asus täitma peaminister Manmohan Singh isiklikult.
 Kreeka uueks rahandusministriks nimetati 56-aastane majandusprofessor Giánnis Stournaras.
 Saksamaal otsustas Kölni ringkonnakohus, et poisslaste ümberlõikamine religioossetel põhjustel kujutab endast kehalise kahju tekitamist ning leidis, et laste õigus füüsilisele terviklikkusele on kõrgem vanemlikest ja usulistest õigustest. Otsus kutsus esile juudi- ja muslimiorganisatsioonide protestid.
 Sambia ülemkohus tühistas märtsis valitsusasutuse poolt tehtud otsuse, millega 20 aastat tagasi maksmata jäetud registreerimistasu tõttu kustutati riigi suurim ja vanim opositsioonierakond Mitmeparteilise Demokraatia Liikumine parteide nimekirjast.
 Suurbritannia kuninganna Elizabeth II alustas oma 60. trooniaastat tähistavat visiiti Põhja-Iirimaal.
 Eesti kultuuriminister Rein Lang avas Austrias Innsbruckis Eesti aukonsulaadi.
 Estonian Airi nõukogu kinnitas oma uueks esimeheks majandus- ja kommunikatsiooniminister Juhan Partsi nõuniku Erkki Raasukese. Nõukogu senine esimees Joakim Helenius jätkas tööd nõukogu liikmena.
 Tartu Ülikoolis algas Ameerika Ühendriikide keelefilosoofi, Stanfordi Ülikooli professori John Perry kolmepäevane avalike loengute seeria.
 Pärnu linnapea Toomas Kivimägi vabastas ametist Pärnu Vene Gümnaasiumi direktori Vladimir Klevtsovi. Klevtsov vabastati ametist pettuse tõttu 25. mail toimunud bioloogia riigieksamil, mille tulemusel jäi 18 Pärnu Vene Gümnaasiumi 12. klassi õpilasel kool lõpetamata.

27. juuni

 Austraaliale kuuluvast Jõulusaarest põhja pool uppus laev umbes 130–150 inimesega pardal. Läheduses olnud kaubalaevade meeskonnad ja hiljem sündmuskohale saabunud päästjad suutsid päästa 125 inimest.
 Boliivia politseinikud lõpetasid mitu nädalat kestnud streigi oma palgatingimuste parandamiseks, nõustudes 20-protsendilise palgatõusuga. Streik oli tõsiselt kahjustanud korrakaitse efektiivsust riigis ja sundinud valitsust kaasama korra tagamise sõjaväelased.
 Kreeka pealinnas Ateenas rünnati kohaliku aja järgi 4.35 hommikul tarkvarafirma Microsoft esindust. Rünnaku korraldasid relvastatud isikud, kes tungisid majja läbi klaasseina bensiinikanistreid täis mikrobussiga ja süütasid esinduse põlema. Inimesed rünnakus kannatada ei saanud.
 Malis tunnustamata Azawadi riigi territooriumil vallutasid islamistliku relvarühmituse Ansar Dine väeüksused Azawadi Vabastamise Rahvusliku Liikumise käest Gao linna.
 Pakistani ülemkohus andis riigi uuele peaministrile Raja Pervez Ashrafile kaks nädalat aega otsustada, kas ta hakkab menetlema president Asif Ali Zardariga seotud korruptsioonijuhtumeid. Ashrafi eelkäija Yousaf Raza Gillani tagandas ülemkohus soovimatuse tõttu presidendi korruptsiooniprotsessi uuesti alustada.
 Eestis Tartu Dorpati konverentsikeskuses algas Tartu Ülikooli Raamatukogu eestvedamisel korraldatud Euroopa teadusraamatukogude ühenduse LIBER aastakonverents. Konverentsi avapäeval pidas ettekande ka Eesti haridus- ja teadusminister Jaak Aaviksoo.
 Eestisse saabus kahepäevasele ametlikule visiidile NATO sõjalise komitee esimees kindral Knud Bartels. Kindral kohtus visiidi raames kaitseminister Urmas Reinsalu ja Kaitseväe juhataja brigaadikindral Riho Terrasega.
 Tartus algas 2. juulini kestev Baltimaade kaitsejõudude liitlaste vastuvõtuõppus Baltic Host.
 XII Riigikogu esimees Ene Ergma alustas kuni 2. juulini kestvat ametlikku visiiti Aserbaidžaanis. Visiidil osalevad ka Riigikogu liikmed Deniss Boroditš, Eldar Efendijev ja Urmas Klaas ning Riigikogu Kantselei direktor Heiki Sibul.
 Eesti majandus- ja kommunikatsiooniminister Juhan Parts alustas neli päeva kestvat visiiti Aserbaidžaani pealinnas Bakuus, kus toimus kahe riigi valitsuste vahelise komisjoni esimene istung.
 Maanteeameti peadirektori kandidaadiks nimetati Aivo Adamson.

28. juuni

 Ameerika Ühendriikide Ülemkohus jättis jõusse 13 osariigi poolt vaidlustatud president Barack Obama tervisekindlustuse seaduse, tunnistades selles sisalduva individuaalse tervisekindlustuse ostmise kohustuse põhiseadusega kooskõlas olevaks. Otsust toetas 5, selle vastu oli 4 Ülemkohtu liiget.
 Ameerika Ühendriikide juhtiv ajaleht New York Times avas oma veebilehe hiinakeelse versiooni.
 Austraalia Senat hääletas maha uue asüüliseaduse eelnõu, mis oleks avanud immigrantide kinnipidamiskeskuse Naurul ja võimaldanud saata poliitilise varjupaiga taotlejaid nende juhtumite menetlemiseks Malaisiasse. Eelnõud toetas 29, vastu oli 39 senaatorit.
 Belgias Brüsselis algas Euroopa Ülemkogu kahepäevane istung. Eestit esindas peaminister Andrus Ansip.
 Ladina-Ameerika riikide kaubandusühendus Mercosur teatas kavast peatada president Fernando Lugo tagandamise tõttu Paraguay liikmesus organisatsioonis. Vastav otsus võetigi vastu järgmisel päeval.
 Mehhikos lõppes presidendivalimiste ametlik kampaania.
 Mongoolias toimusid parlamendivalimised. 
 Serbia president Tomislav Nikolić tegi Ivica Dačićile ülesandeks moodustada valitsus.
 Süüria pealinna Damaskuse suurimas kohtuhoonete kompleksis toimus võimas plahvatus, milles sai vigastada vähemalt kolm inimest. Üle riigi hukkus vägivallaaktides ühe päevaga 21 inimest.
 Türgi tugevdas relvastust oma piirialadel Süüriaga, paigutades İskenderuni linna ümbrusse raketipatareid. 
 Venemaal Karjala Vabariigis kukkus alla hävituslennuk Suhhoi Su-27, mõlemad piloodid katapulteerusid edukalt ja jäid ellu. Pärast õnnetust peatas relvajõudude ülemjuhataja kõik lennud sama tüüpi lennukitega.
 President Toomas Hendrik Ilves võttis vastu Lõuna-Aafrika Vabariigi suursaadiku Cleopus Phaswana Moloto volikirjad.
 President Toomas Hendrik Ilves autasustas Metsaülikooli rajajat Mare Taageperat Valgetähe III klassi teenetemärgiga.
 Eestis Tallinnas algas Majanduskoostöö ja Arengu Organisatsiooni aastakoosolek. Koosoleku avas Eesti rahandusminister Jürgen Ligi.
 Eesti valitsus ei rahuldanud Tallinna Linnavolikogu taotlust Mustpeade maja hoonetekompleksi tagastamata jätmiseks õigusjärgsele omanikule.
 Tallinna Ülikooli rektor Tiit Land ning haridus- ja teadusminister Jaak Aaviksoo allkirjastasid haridus- ja teadusministeeriumi Tallinna esinduses Tallinna Ülikooli ja Tallinna Pedagoogilise Seminari ühinemislepingu.
 Tartu Ülikoolis toimus Tartu Ülikooli ja Eesti Instituudi koostöös korraldatav neljas konverents "Eesti keel ja kultuur maailmas". Konverentsi avas Tartu Ülikooli rektor Alar Karis.

29. juuni

 Ameerika Ühendriikide president Barack Obama kuulutas Colorado osariigis metsatulekahjude tõttu välja katastroofiolukorra. Tulekahjude tõttu on kümned tuhanded inimesed olnud sunnitud kodudest lahkuma ja põlengutes on hävinud üle 600 elamu.
 Keenias Somaalia piiri lähistel Dadaabis röövisid relvastatud isikud neli humanitaarabiorganisatsiooni Norra Põgenike Nõukogu töötajat. Abitöötajad olid pärit Kanadast, Norrast, Pakistanist ja Filipiinidelt.
 Venemaal Irkutski oblastis Bodaibo linnas sooritas hädamaandumise lennufirmale IrAero kuulunud reisilennuk An-24, millel peatselt pärast õhkutõusmist lakkas töötamast vasakpoolne mootor. Lennuki pardal oli 46 inimest, maandumisel keegi kannatada ei saanud.
 Eestis viibis ametlikul visiidil Vietnami asevälisminister Bùi Thanh Sơn.
 Tallinnas Saku Suurhallis algas Jehoova tunnistajate kolmepäevane suurkokkutulek, kuhu oodatakse tuhandeid osavõtjaid.
 Jõgevamaal algas 1. juulini kestev Noorte Kotkaste sõjalis-sportlik võistlus Mini-Erna.

30. juuni

 Ameerika Ühendriikide idaosa tabanud tugevate tormide tõttu kuulutati välja eriolukord Marylandi, Virginia, Lääne-Virginia ja Ohio osariikides, samuti riigi pealinnas Washingtonis.
 Egiptuses andis ametivande president Muḩammad Mursī.
 Gruusia president Mihheil Saakašvili nimetas riigi uueks peaministriks Ivane Merabišvili.
 Islandil toimusid presidendivalimised. 52,78-protsendilise toetusega valiti viiendaks ametiajaks tagasi senine president Ólafur Ragnar Grímsson.
 Šveitsis Genfis toimusid rahvusvahelised kõnelused Süürias valitsevale sisepoliitilisele olukorrale lahenduse leidmiseks. Ühinenud Rahvaste Organisatsiooni eriesindaja Süürias Kofi Annan teatas, et kõnelustel jõuti konsensusele Süürias üleminekuvalitsuse moodustamise vajalikkuses. Süüria praeguse valitsuse esindajad kõnelustel ei osalenud.
 Eestis Tallinnas Kadrioru lossi aias toimus rahvusvahelise majandusajakirja Forbes Eesti väljaande esimese numbri esitlus, millel osales ka Forbesi meediagrupi juht Steve Forbes.

 2012-06